লে. জে (অব.) মাহবুবুর রহমান : প্রধান বিচারপতি একটি সম্মানজনক পদ। আইন-আদালত, বিচার বিভাগ সব কিছু তার অধীনে থাকে। বিচার বিভাগের সিদ্ধান্তে একজন বিচারপতি হন। প্রধান বিচারপতি একটি গুরুত্বপূর্ণ পদ। তার অধীনে বাংলাদেশের আইন আদালতের সকল বিচার কার্যক্রম হয়। সেক্ষেত্রে প্রধান বিচারপতি এস কে সিনহা একজন সম্মানিত ব্যক্তি ছিলেন। কিন্তু তার এই পদত্যাগের বিষয়টা অত্যন্ত দুঃখজনক। বাংলাদেশের মানুষের কাছে এই বিষয়টা এখন প্রশ্নবিদ্ধ হয়েছে। কারণ, সুপ্রিম কোর্ট বাংলাদেশের একটি জাতীয় প্রতিষ্ঠান। এসব বিতর্কিত বিষয়গুলো সেখানে হওয়া খুবই দুঃখজনক। আমি জানি না আওয়ামী লীগের সাধারণ সম্পাদক ওবায়দুল কাদের কিভাবে বলছেন, প্রধান বিচারপতির পদত্যাগে সরকারের হাত নেই। পূর্বে কোনো বিচারপতির পদত্যাগ এভাবে হয় নি। আমি মনে করি, যিনি প্রধান বিচারপতি হবেন, তিনি বিতর্কের, সন্দেহের ও আলোচনার উর্ধ্বে থাকবেন। তাকে নিয়ে কোনো রাজনীতি হবে না। তাকে নিয়ে আলোচনা করা যাবে না। কারণ, তিনি বাংলাদেশের বিচার বিভাগের প্রধান। আবার যিনি বিচার বিভাগের প্রধান হবেন, তিনি নিজেকেও ওই জায়গাটা ধরে রাখতে হবে। মানুষের শ্রদ্ধা, ভালোবাসা ও তার নিজস্ব আদর্শ দিয়ে অবস্থানটি ধরে রাখতে হবে। সবচেয়ে বড় বিচারপতি হলেন আমাদের সৃষ্টিকর্তা আল্লাহ। যিনি আমাদের সব কিছুর বিচার করবেন। কিন্তু একটি দেশের অপরাধীদের বিচার করে থাকেন বিচারকগণ। তাদের হাতে অন্যায়কারীদের সাজা হয়। তাদের নিয়ে কোনো রাজনীতি ঠিক নয়। তাদের প্রশ্নবিদ্ধ করা ঠিক নয়। ওবায়দুল কাদের যা বলেছেন, এই কথাটির বিশ্বাস জনগণের মধ্যে স্থাপন করুক। তাদের মনে যেন কোনো প্রশ্ন না জাগে তা করে দেখাক। তাহলে হয়, আর কোনো কথা লাগে না।